2
तरफ दारी को विरुध्द म चेतावनी
1 हे मोरा प्यारो भई हुन अर बहिन हुन, जसा कि हम हमारो महिमा पावन वाला प्रभु यीसु मसी पा भरोसा करत हैं। एकोलाने तुम कभी इंसान को बाहर को रूप देख ख अलग अलग तरीका से ओको पक्छपात करनु चहिए।✡ 2 काहेकि यदि एक अदमी सोना को छल्ला अर चोक्खो कपड़ा पहिने हुए तुम्हारी सभा म आहे अर एक कंगाल भी मैला कुचलियो कपड़ा ख पहिनिया हुए आए, 3 अर तुम उ चोक्खो कपड़ा वालो को मुँह देख ख कहो, “तु वाहा अच्छी जगह बठ”, अर उ कंगाल से बोल, “तु याहा खडो रह,” मोरो पाय को जोने बठ। 4 ते का तुम न आपस म भेद भाव नी कियो अर बुरो विचार से न्याव करन वालो नी ठहरे?
5 हे मोरा प्यारो भई हुन, सुनो का परमेस्वर न या दुनिया को गरीब ख नी चुनियो। कि भरोसा म धनी अर उ राज को मुखिया हो, जेको वादा ओ न ओसे करी हैं, जे ओसे प्यार रखह हैं? 6 पर तुम न उ गरीब को अपमान कियो। का धनी इंसान हुन तुम पर दुराचार नी करह अर का वी ही तुम ख कचहरी म फैसला करन को लाने घसीट घसीट ख नी ले जावा? 7 का वी उ सुन्दर नाम की चुगली नी करह, जे यीसु मसी ख तुम कहलावा हो?
8 सुध्द सास्र कहवा हैं, “तुम अपना पड़ोसी ख अपनो समान प्यार रख, सच्ची म उ राज नेम ख पुरी करह हैं, ते अच्छो ही करह आय।”✡ 9 पर अदि तुम तरफ दारी* करह हैं ते पाप करह हैं; अर नेम तुम ख दुराचार ठहरावा हैं।✡ 10 काहेकि जे कोई भी अदि पुरो नेम को पालन करह हैं पर एक ही बात म चुक जाहे ते उ सब बात म दोसी ठहर चुको हैं। 11 काहेकि जो न यू कहयो, “तू गलत काम मत करजो” ओ न यू भी कहयो, “कोई ख मारजे काटजे मत,” एकोलाने अदि तू न बुरो काम ते नी कियो करी पर तेभी तू नेम को उलघन करन वालो ठहरिये।✡ 12 तुम उन इंसान हुन को समान बोलो अर काम भी करो जे को न्याव उ नेम को व्दारा कियो जाएगो। जे आजाद करा हैं। 13 जे दयालु नी आय, ओको लाने परमेस्वर को न्याव भी बिना दया को ही होये। पर रहम न्याव पर जीत होवा हैं।
भरोसा अर करम
14 अरे मोरा भई अर बहिन हुन, अदि कोई इंसान कहव हैं कि मी भरोसा करहु हैं, पर अदि वी करम नी करा हो, ते ओसे का फायदा? का असो भरोसा कभी ओको उध्दार कर सकह हैं? 15 अदि कोई भई या बहिन नंगा उघडीया हो अर उन ख रोज दिन खाना की घटी हो, 16 अर तुम लोगो म से कोई उन से कहे, “सान्ति से जाओ, तुम गरम-गरम कपड़ा पहिन अऊर भर पेट खाना खाओ”, पर वी उन ख सरीर को लाने जरूरत चीज नी देय, ते ऐसे का फायदा? 17 वसो ही भरोसा भी, अदि करम सहित नी होए ते अपना स्वभाव म मरीया हुआ हैं।
18 लेकिन कोई बोल सकह हैं, “तो ख भरोसा हैं अर मै करम कँरु हैं।” तू अपना भरोसा मो ख करम को बिना ते दिखा; अर मी अपना भरोसा अपने करमो को दुवारा तो ख दिखाऊँगो।✡ 19 तो ख भरोसा हैं कि एक ही परमेस्वर हैं; तू चोक्खो करह हैं। भूत† हुन भी भरोसा रखह, अर थरराँय हैं। 20 पर हे नीकम्मो अदमी, “का तू यह भी नी जानह कि करम बिना भरोसा बेकार हैं?” 21 जब हमारो बाप अब्राहम न अपनो पोरिया इसहाक ख वेदी पर चढ़ायो, ते का वह करमो से धर्मी नी ठहरो रहा?✡ 22 तुम देखह हैं कि उन को भरोसा उन का करम ख संग प्रभाव डाला हैं अऊर उन को करम को वजे से ही भरोसा पुरो करयो गयो रहा।✡ 23 इ प्रकार सुध्दसास्र को वचन पूरो भयो। “अब्राहम न परमेस्वर पा भरोसा कियो अर भरोसा को आधार पा ही वी धर्मी ठहरायो।” अर इ ही से ही वी परमेस्वर को दोस्त ठहरायो।✡ 24 तुम इंसान देखह हैं कि अदमी केवल भरोसा से नी पर करम हुन से धर्मी ठहरायो जावा हैं।
25 वसो ही राहाब वेस्या भी, जब ओ न दुतों को अपने घर म उतारियो अर दुसरी रस्ता से चलो गयो। ते का करमो से धार्मिक न ठहरी?✡ 26 अत: जसो सरीर आत्मा बिना मरी हुई हैं, वसो ही भरोसा भी करमो बिना मरो हुओ हैं।
✡ 2:1 अय्यूब 34:19; भजन 24:7-10 ✡ 2:8 लैव्य 19:18 * 2:9 पक्छपात ✡ 2:9 लैव्य 19:15 ✡ 2:11 निर्गमन 20:13-14; व्यवस्था 5:17-18 ✡ 2:18 गलातियो 5:6 † 2:19 दुस्टात्मा, सैतान ✡ 2:21 उत्पति 22:9 ✡ 2:22 इब्रानियो 11:17 ✡ 2:23 उत्पति 15:6 ✡ 2:25 यहोसू 2:1-21; इब्रानियो 11:31